## Emergències crida a la prudència davant l’arribada d’un nou episodi de pluges i tempestes fortes en la Comunitat Valenciana

*** Irene Rodriguez demana que la ciutadania extreme les mesures de seguretat a causa de les alertes meteorològiques activades de nivell taronja i groc**

La secretària autonòmica d’Emergències i Interior, Irene Rodriguez, ha fet una crida a la prudència davant l’arribada hui d’un nou episodi de pluges i tempestes fortes que ha activat des del Centre de Coordinació d’Emergències i, segons la previsió de l’Agència Estatal de Meteorologia (AEMET), l’alerta nivell taronja en l’interior de la província de València i nivell groc en gran part de la Comunitat Valenciana.

Irene Rodríguez ha explicat que “este fenomen meteorològic advers s’espera comence a les 12:00 del migdia i es prolongue tot el dia amb acumulats que podrien aconseguir els 40 litres per metre quadrat en l’interior de la província de València a on està activada l’alerta taronja. En esta mateixa zona poden produir-se tempestes acompanyades de graníssol gran”.

La secretària autonòmica ha indicat també que “respecte a les alertes de nivell groc, estan activades a l’interior d’Alacant, l’interior sud de Castelló, l’interior sud i tot el litoral de València i s’esperen per a la mateixa franja horària tempestes amb probabilitat de graníssol i precipitacions acumulades de 20 litres per metre quadrat”.

Irene Rodriguez ha demanat que tant la ciutadania, com els organismes implicats en l’emergència i els municipis “siguen part activa d’esta situació que pot afectar-nos a tots si les coses es compliquen i, la manera de fer-ho, és seguint l’evolució de l’episodi, especialment, en les zones a on està prevista major quantitat de precipitacions. S’ha d’anar amb especial cura -ha afegit-, en guals inundables, barrancs, etcètera, a on no s’haguera de circular i, si es fa, ha de ser amb molta precaució”.

La secretària autonòmica d’Emergències ha alertat també sobre el perill del graníssol que pot acompanyar les tempestes i que fa uns dies va caure de manera desproporcionada en poblacions com Villar del Arzobispo, Casinos o l’Olleria. En este sentit, Irene Rodríguez ha indicat que si la tempesta de graníssol es produïx mentres s’està conduint la millor solució és retirar el vehicle de la calçada i, si es pot, posar una peça de roba o qualsevol tela davant del cristall per a protegir-se en cas de trencament.

Finalment, la secretària autonòmica d’Emergències i Interior ha recordat que la ciutadania té a la seua disposició ferramentes tant per a informar-se de la situació en temps real com per a sol·licitar qualsevol tipus d’atenció en cas d’emergència. En el compte de X del 112 @gva112 s’informa puntualment de totes les alertes amb informació actualitzada i el telèfon 1·1·2 atén qualsevol emergència, juntament amb el Centre de Coordinació d’Emergències que activa, en cas necessari, els servicis d’emergències que hagen d’intervindre.

Fecha: 10/05/2025